
  V tejto knihe sa dozviete, prečo školy ničia náš prirodzený talent na podnikanie.


  Čo je však dôležitejšie, naučí vás, ako v sebe znovu prebudiť svojho podnikateľského ducha.


  Všetci sme podnikatelia.


  Všetci vieme postaviť predajný stánok s malinovkami.


  Táto kniha sa zaoberá rozdielmi medzi podnikateľmi, ktorí si stavajú stánok na predaj malinoviek, a tými, ktorí budujú celosvetové spoločnosti ako Apple alebo Facebook.


  


  


  


  „Nemôžete pospájať jednotlivé body

  pri pohľade dopredu;


  môžete si ich pospájať iba tak, že sa pozriete späť. Takže musíte veriť, že sa tie body nejako spoja vo vašej budúcnosti. Musíte v niečo veriť – vo svoju odvahu, osud, život, svoju karmu, v čokoľvek. Taký prístup ma nikdy nesklamal


  a stojí za všetkým významným

  v mojom živote.“


  Steve Jobs


  


  


  


  Venovanie


  


  Podnikateľskému duchu...


  v nás všetkých.


  PREDSLOV


  Robert Kiyosaki


  


  


  


  Veľa ľudí má nápad za milión dolárov. Sú presvedčení o tom, že vďaka svojmu novému produktu alebo službe zbohatnú a splnia sa im všetky životné sny. Problém je však v tom, že väčšina z nich nevie, ako premeniť svoj miliónový nápad na milióny dolárov.


  


  Otázka: Prečo nedokážu premeniť svoj nápad na milióny dolárov?


  Odpoveď: Pretože chodili do škôl, kde sa učili, ako sa stať zamestnancami, nie podnikateľmi.


  


  Väčšina ľudí sa riadi radou: „Študuj a nájdi si zamestnanie.“ Nikdy nepočujete niekoho povedať: „Študuj a nauč sa, ako vytvoriť pracovné miesta,“ teda to, čo robia úspešní podnikatelia.


  Väčšina ľudí chodí do školy, aby sa naučila pracovať pre peniaze – pre pravidelnú výplatu. Iba málo ľudí sa učí, ako vytvoriť peniaze, aby na ne nemuseli byť odkázaní. Ak ste čítali knihu Bohatý otec, chudobný otec, možno si spomeniete na lekciu bohatého otca č. 1: Bohatí nepracujú pre peniaze. Podnikatelia ju veľmi dobre chápu a snažia sa nájsť spôsoby, ako nechať svoje peniaze, aby pracovali pre nich a oni tak mohli budovať aktíva, ktoré im prinesú nielen cash flow, ale aj bohatstvo.


  


  


  Dávid, Goliáš a Pee-Wee Herman


  


  Na svete existujú tri typy podnikateľov: Dávidovia, Goliášovia a Pee-Wee Hermanovia.*


  * Pee-Wee Herman je postava z filmov Pee-Weeho veľké dobrodružstvo a Pee-Weeho veľká dovolenka z dielne režiséra Tima Burtona. Pee-Wee nie je ani chlapec, ani muž, ale zapálený horlivec, ktorý sa stoj čo stoj snaží dosiahnuť svoje. Peewee v americkej angličtine zároveň označuje malého drobného človeka, krpca. Spojenie Pee-Wee nájdeme písané cez spojovník a s malým písmenom w, teda Pee-wee, alebo bez spojovníka Pee Wee. V našom prípade sa budeme držať slovenského Pee-Wee tak, ako sú preložené aj názvy filmov – pozn. prekl.


  Goliášovia predstavujú podnikateľov, akými boli napríklad Steve Jobs, zakladateľ spoločnosti Apple, jednej z najbohatších spoločností v Amerike, alebo Thomas Edison, ktorý založil General Electric, či Walt Disney, zakladateľ mediálnej a zábavnej spoločnosti Walt Disney Company, a akými sú dnes Larry Ellison, zakladateľ spoločnosti Oracle, a Richard Branson so svojou značkou Virgin.


  Nesmieme však zabúdať ani na to, že všetci títo Goliášovia začínali ako Pee-Wee Hermanovia a že všetci kedysi boli aj Dávidovia – Dávidovia, ktorí si to rozdali s Goliášom v bitke o čelnú priečku. Film Piráti zo Silicon Valley (Pirates of Silicon Valley) je o mladej krvi plnej elánu, o Billovi Gatesovi a Stevovi Jobsovi, ktorí sa postavili Goliášom v podobe spoločností IBM a Xerox. Ukazuje, ako Bill Gates „napodobnil“ PC biznis IBM, giganta na mainframové (sálové) počítače, a ako si Steve Jobs „vypožičal“ od Xeroxu niečo, čo sa neskôr stalo myšou a Macintoshom. Film Piráti zo Silicon Valley je jednoducho povinným filmom pre všetkých Pee-Weeov a Dávidov, mladých horlivcov s gurážou postaviť sa zoči-voči obrom..., aby sa jedného dňa možno sami stali veľkými Goliášmi.


  Príbeh Richarda Bransona je podobný. Branson, ktorý začínal ako podnikateľ v hudobnom biznise, sa stal Dávidom, keď si dovolil postaviť sa so svojou začínajúcou spoločnosťou Virgin Atlantic Airways svetovému gigantovi, leteckej spoločnosti British Air­ways. Dnes spoločnosti so značkou Virgin „porážajú“ mocných súperov a zameriavajú sa na bohaté, nafúknuté, ospalé a drahé gigantické korporácie. Keď napríklad zbadal „tučnú korisť“ (spoločnosť s vysokým ziskovým rozpätím) v biznise s mobilnými telefónmi, založil telekomunikačnú spoločnosť Virgin Mobile, ktorá poskytuje služby mobilného operátora. Produkty a služby značky Virgin Mobile sa dnes predávajú v reťazci Walmart po celých Spojených štátoch a patria medzi najlepšie nosiče v Amerike.


  Takmer všetci veľkí podnikatelia, ktorí sa stali Goliášmi, sa k svojmu úspechu dopracovali postupne. Najprv ako horliví Pee-Wee Hermanovia prišli s nápadom, ako Dávidovia ho rozvíjali a neskôr sa z ich nápadu stalo niečo, čo zmenilo svet. Ako príklad nám môže poslúžiť Thomas Edison, ktorý sa z Pee-Wee Hermana stal Dávidom a napokon Goliášom, keď vynašiel elektrickú žiarovku, vynález, ktorý viedol k založeniu spoločnosti General Electric.


  Mark Zuckerberg začínal ako Pee-Wee v izbe internátu, keď študoval na Harvardovej univerzite a pracoval na Facebooku. Dávidom sa stal vtedy, keď rozšíril Facebook z Harvardu aj na ostatné areály vysokých škôl a univerzít, a na Goliáša sa premenil potom, ako predstavil Facebook celému svetu.


  Elon Musk sa z Pee-Weeho a Dávida stal Goliášom, keď jeho spoločnosť SpaceX začala konkurovať agentúre NASA. Neskôr sa postavil aj automobilovému gigantovi General Motors, keď sa stal spoluzakladateľom spoločnosti Tesla Motors, ktorá sa zaoberá vývojom a výrobou športových a veľmi príťažlivo vyzerajúcich elektromobilov.


  


  


  Pee-Wee mení svet


  


  Nemusíte byť Dávid alebo Goliáš, aby ste zmenili svet. Aj Pee-Weeovia ho môžu zmeniť. Vo svojej knihe Druhá šanca, ktorá vyšla v roku 2015, som písal o tom, ako Dr. R. Buckminster Fuller zmenil môj život. Nebyť „Buckyho“, ako ho často nazývali, nebolo by ani spoločnosti Rich Dad. Zrejme by som stále pôsobil v oblasti rokenrolového biznisu, podobne ako kedysi aj Richard Branson, a nikdy by sa zo mňa nestal učiteľ alebo podnikateľ v oblasti vzdelávania.


  Mal som to šťastie, že som sa mohol v rozmedzí rokov 1981 až 1983 zúčastniť troch prednášok Dr. Fullera. Dr. Fuller zomrel niekoľko týždňov po svojej poslednej prednáške v roku 1983. Jeho odchod z tohto sveta ma podnietil k tomu, aby som opustil rokenrolový biznis a stal sa Pee-Weeom v oblasti vzdelávania. Spoločnosť Rich Dad vyrobila video s názvom The Man Who Could See The Future (Muž, ktorý vidiel budúcnosť), krátky dokument o finančnej kríze, ktorý je zdarma prístupný každému, kto má záujem naučiť sa, ako vidieť budúcnosť a pripraviť sa na ekonomickú krízu prostredníctvom finančného vzdelávania sa. Ak si chcete pozrieť toto video, navštívte webovú stránku RichDad.com/RDTV.


  Spoločnosť Rich Dad dnes stojí zoči-voči zastaranému, od reality odtrhnutému a nesmierne nákladnému odvetviu vzdelávania. Našou úlohou nie je zabiť Goliáša. Našou úlohou je fungovať ako systém vyvažovacích plôšok tohto Titanicu, známeho aj ako vzdelávací systém.


  


  Otázka: Čo je vyvažovacia plôška?


  Odpoveď: Vyvažovacia plôška je malá plôška pripevnená k odtokovej hrane väčšej plochy, ktorá slúži na riadenie a ovládanie kormidla lode alebo výškového a smerového kormidla a krídiel lietadla. Je to niečo ako smerové kormidlo umožňujúce stabilizovať loď a udržiavať smer plavby bez toho, aby sa obslužný pracovník musel neustále venovať jej ovládaniu.


  


  Fuller si často kládol otázku: „Čo môžem urobiť? Som iba obyčajný človek...“


  Vtedy sa rozhodol, že bude ako tá plôška na ovládanie kormidla. Namiesto toho, aby sa z neho stal republikán alebo demokrat, ktorý by sa uchádzal o miesto vo vláde – a dúfal, že bude kapitánom lode –, sa stal malou plôškou v jej zadnej časti, ovládacím prvkom kormidla. Malou, ale účinnou silou, ktorá dokázala ovplyvniť smer a jeho zmenu. V roku 1927 sa z neho stal Pee-Wee, horlivý chlapec, ktorý napokon zmenil svet. Na videu The Man Who Could See The Future uvidíte niektoré výsledky jeho celoživotného úsilia, výtvory, akým bola napríklad jeho masívna geodetická kupola pavilónu USA na Svetovej výstave Expo 67 v Montreale v Kanade, a pochopíte, ako ma ovplyvnil, aby sa zo mňa stal Pee-Wee, vyvažovacia plôška smerového kormidla vo vzdelávaní.


  Spoločnosť Rich Dad stojí proti školskému systému ako „horlivý chlapec“..., ktorý chce zmeniť svet. To robia podnikatelia. Naša hra CASHFLOW sa dnes hrá na celom svete a slúži ako učebná pomôcka, ktorá sa odkláňa od smeru udávaného školským systémom.


  Táto kniha je určená pre každého, kto má záujem stať sa podnikateľom a zmeniť svet tým, že sa z neho stane bohatý a múdry biznis líder. Či už sa postavíte veľkým chlapom, alebo si vznesiete nárok na nejakú inú nepreskúmanú oblasť, dosiahnuť úspech ako podnikateľ nie je jednoduchá cesta. Vyžaduje si to silu, oddanosť, disciplínu, víziu, presvedčenie, ale tiež tím skúsených a spoľahlivých poradcov.


  Som presvedčený, že váš tím bude rovnako ako ten môj patriť medzi vaše najväčšie aktíva. To môže zohrať podstatnú úlohu v tom, či budete mať iba nápad za milión dolárov, alebo ho dokážete aj premeniť na miliónový biznis.

